*قدیر ساگر*
 *مارا وتی زبان پرچہ دوست بیت*
زبان ھیالءِ درانگازگءِ مستریں وسیلہ انت کہ تو وتی گپءَ دیمءِ مردمءَ یا دنیاءَ پوہ کناہین ئے ۔ راجےءِ پجار انت ام۔ زبان پشت در پشت راجاں ھمگرنچ انتءُ سپر کنان بزاں چو ارواہ ءَ راجءَ پیوست انت ۔ابیدء زبانءَ راجےءِ پجار گار بیت ۔
 چہ گوانزگءَ بگر، گوکو، ُبنڑُک، گامءُ داں عمرءِ سپرءَ کجام ام موسمے ءَ دچار بہ کپیت ۔اے نیامءَ گیشتر وتی زبان آئی اسرمند کنت اے نیامءَ لیلو، سپت، نازینک، موتک، زہیروک، امبا، اھدی اشکی جنگی شائری، داستانءُ کسہ، زیمر ، تامر ءُ ایدگہ گوں چاگردءَ ھمگرنچیں مڈی مردمءِ دلگوشءَ گوں وت برنت ءُ گیشتر اے ماتی زبانءَ بنت ۔ انچو کہ ُچکءِ اولی وانگجاہ ماتءِ ُکٹ ِانت ءُ مات آئی اولی سوجکار،، teacher,, انت ۔ھمے ماتءِ زبان کہ چہ آئیءَ ُچک ھرچیزءَ ھیل کنت ماتی زبان گشگ بیت، پمیشکہ ماتی زبان چو ماتءَ زندگیں راجاں دوست انت ۔
ماتی زبانانی پشدرءَ کمے اگاں چمشانکے بدی یے گڑا ما گندیں کہ زبانانی زندگ دارگءَ زبانءِ گپ جنوکاں وتی تنگویں جان ام ندر کتگ انت انچو کہ بنگلہ دیشءَ 21 فروری 1952 ءَ پہ بنگالی زبانءِ ھاترا مکتبی یک روانکے کش َانت ،، آ وھدءَ بنگلہ دیش پاکستانءِ قبضہ ءَبیت،، روانکءِ مردمانی لوٹ ایش بیت کہ بنگالی راجی زبان منگ بہ بیت اے روانکءِ سرا پاکستانءِ واکدرایں سپاھیگ تیرگواری کن انت چرآئی سببءَ چار بنگالی مکتبی بیران بیت.
 پمیشکہ 17 نومبر 1999 ءَ اقوام متحدہ ءِ دود ربیدگ، تعلیم ءُ سائنس ءِ دیما بروکیں گل UNESCO ءَ 21 فروری ماتی زبانانی میاں استمانی روچ گچین کتءُ ھرسال اشیءِ دارگءِ جار جت۔
 اے مھرانت گوں زبانءَ راجاں نمیران کنت ماں راجترءِ دلبندءَ ۔
 یونیسکو ءِ گوشگءِ ردءَ اے وھدءَ سرجمیں دنیاءَ شش ھزار زبان ءَ گپ جنگ بوھگءَ انت۔ اشی تھا یک سدءُ نودءُ نو انچیں زبان انت کہ آیانی گپ جنوک دہ یا دہءَ کمترانت ءُ یک سدءُ ھپتادءُ ھپت انچیں زباناں کہ آیانی گپ جنوک دہ یا پنجاہ مردم ءِ کچءَ بنت ۔
 دنیاءِ دوھزارءُ پنجاہ زبان ھما َانت کہ گمان کنگ بیت آ گار بہ بنت ۔دنیاءِ ھما زبان کہ آیانی گاریءِ ترس انت چرآیاں یکے بلوچانی دومی زبان براہوی انت ۔
 ءُ بلوچی اے لڑءِ تھا ھوار نہ انت کہ بلوچیءَ گیشتر اے ھوالہءَ کار بیتگ ۔
 بلوچ جاورانی جنترءِ چیرءَ درشانءُ اے جاہءَ سرانت آپرین انت وتی کم دزرسیءَ زبانءِ زندگ دارگءِجھدءَ انت ۔
زبان ءِ دیما برگ تھنا لبزانک، زیمل، تامرءُ سیاستءَ ھمگرنچیں مردمانی زمہ نہ انت ۔ زبانءِ دیمءَ برگ بلکیں ُکل ھما زبانءِ گپ جنوکیں مردمانی زمہ واری انت کہ زبانءِ زندگءُ دیما برگءَ وتی کردءَ پیلو بکن انت۔
 بد بھتی ایش انت کہ راجے وتی سرڈگارءِ واھند مہ بیت دری راجے آئی سرا قبضہ بکنت ءُ وتی دری زبانءَ پہ زور ءُ ھنر زورگپتگیں راجءِ سرا مشگءِ جھدءَ بکنت۔
 تہ چشیں ساھتاں زبانءِ زندگ دارگءَ پہ راجءِ زمہ واری گیشتر بنت۔ پرچہ کہ زبان بیت راج بیت راج بیت سرڈگار بیت ۔
 ،،بلوچ، بلوچی ءُ بلوچستان میزراں بات ،،